ET Euroopa Liidu Teataja L 171/113

KOMISJONI RAKENDUSMÄÄRUS (EL) 2017/1185,

20. aprill 2017,

millega kehtestatakse Euroopa Parlamendi ja nõukogu määruste (EL) nr 1307/2013 ja (EL) nr 1308/2013 rakenduseeskirjad seoses komisjonile edastatava teabe ja dokumentidega ning millega muudetakse mitut komisjoni määrust ja tunnistatakse mitu määrust kehtetuks

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009, (1) eriti selle artikli 67 lõiget 3,

võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (2) eriti selle artikleid 126 ja 151 ning artikli 223 lõiget 3,

ning arvestades järgmist:

(1) Määrusega (EL) nr 1307/2013 on tunnistatud kehtetuks ja asendatud nõukogu määrus (EÜ) nr 73/2009 (3) ning määrusega (EL) nr 1308/2013 määrus (EÜ) nr 1234/2007 (4). Määrustega (EL) nr 1307/2013 ja (EL) nr 1308/2013 ning nende alusel vastu võetud õigusaktidega on nähtud ette hulk kohustusi komisjonile teabe ja dokumentide edastamiseks. Kõnealuste määrustega on antud komisjonile sellega seoses õigus võtta vastu delegeeritud õigusakte ja rakendusakte. Selleks et liikmesriigid saaksid teabe ja dokumendid sujuvalt komisjonile esitada, tuleb osutatud õigusaktidega võtta vastu teatavad eeskirjad. Kõnealuste aktidega tuleks asendada komisjoni määrusega (EÜ) nr 792/2009 (5) (mis on tunnistatud kehtetuks komisjoni delegeeritud määrusega (EL) 2017/1183) (6) ette nähtud eeskirjad.

(2) Kehtestada tuleks meetod, kuidas edastada määrustest (EL) nr 1307/2013 ja (EL) nr 1308/2013 (mida on täiendatud delegeeritud määrusega (EL) 2017/1183) tuleneva teavitamiskohustuse täitmiseks esitatavat teavet ja dokumente, samuti tuleks ette näha erandid kõnealusest teavitamismeetodist.

(3) Komisjoni tarbeks kehtivaks tunnistatavate dokumentide jaoks peaks olema võimalik tagada dokumentide ja nendega seotud metaandmete autentsus, terviklus ja loetavus nende säilitamiseks nõutava ajavahemiku jooksul.

(4) Dokumente tuleb hallata isikuandmete kaitse eeskirjade kohaselt. Selleks tuleks kohaldada üldeeskirju, mis on kehtestatud liidu õigusaktidega, eelkõige Euroopa Parlamendi ja nõukogu direktiiviga 95/46/EÜ, (7) Euroopa Parlamendi ja nõukogu määrustega (EÜ) nr 45/2001 (8) ja (EÜ) nr 1049/2001 (9) ning Euroopa Parlamendi ja nõukogu direktiiviga 2002/58/EÜ, (10) samuti tuleks ette näha täiendavad sätted liikmesriikide suunamiseks.

(5) Esitatav teave peaks olema asjaomase turu seisukohalt asjakohane, täpne ja täielik ning liikmesriigid peaksid kehtestama korra selle tagamiseks, sealhulgas meetmed, millega tagada, et ettevõtjad esitaksid nõutava teabe liikmesriigile asjakohaste tähtaegade jooksul.

(6) Lihtsustamiseks ja halduskoormuse vähendamiseks peaks komisjon käsitama olukorda, kus liikmesriik ei ole teavet saatnud, liikmesriigi teabe puudumisena.

(7) Lisaks käesoleva määrusega ette nähtud teabele võivad liikmesriigid edastada täiendavat turuga seotud teavet. Komisjon teeb infosüsteemi kaudu kättesaadavaks sellise teabe edastamiseks vajaliku vormi.

(8) Teavet toote hinna, toodangu ja turu kohta on vaja selleks, et jälgida, analüüsida ja juhtida põllumajandustoodete turgu, samuti on seda vaja määruse (EL) nr 1308/2013 kohaldamiseks. Seetõttu on asjakohane kehtestada kõnealuse teabe edastamise eeskirjad.

(9) Et juurdepääsu teatamiskohustuse eeskirjadele lihtsustada ja hõlbustada, tuleks käesolevasse määrusesse lisada sätted, millega reguleeritakse seda, kuidas liikmesriigid peavad edastama komisjonile andmed põllumajandusturgude kohta, eelkõige andmed hindade, toodangu ja bilansi kohta, mis on praegu ette nähtud komisjoni määrustega (EÜ) nr 315/2002, (11) (EÜ) nr 546/2003, (12) (EÜ) nr 1709/2003, (13) (EÜ) nr 2336/2003, (14) (EÜ) nr 2095/2005, (15) (EÜ) nr 952/2006, (16) (EÜ) nr 1557/2006, (17) (EÜ) nr 589/2008, (18) (EÜ) nr 826/2008, (19) (EÜ) nr 1249/2008, (20) (EÜ) nr 436/2009, (21) (EL) nr 1272/2009 (22) ja (EL) nr 479/2010 (23) ning komisjoni rakendusmäärustega (EL) nr 543/2011, (24) (EL) nr 1288/2011, (25) (EL) nr 1333/2011 (26) ja (EL) nr 807/2013 (27). Ühise põllumajanduspoliitika veelgi tõhusamaks korraldamiseks tuleks nimetatud teavitamiskohustust saadud kogumusi arvestades ajakohastada.

(10) Selleks et saada terviklik pilt teatatud hinnaandmetest ning jälgida suundumusi, on asjakohane nõuda, et iga hinnajada on kindlaks määratud.

(11) Liikmesriigid, kes ei ole eurot kasutusele võtnud, esitavad teabe hindade kohta oma ametlikus vääringus.

(12) Kooskõlas Maailma Kaubandusorganisatsiooni (WTO) põllumajanduslepingu (28) artikli 18 lõikega 2 peab liit esitama WTO-le teatavad teatised. Seda on täpsemalt kirjeldatud WTO 30. juuni 1995. aasta dokumendi G/AG/2 neljandas lõikes ja WTOs 19. detsembril 2015. aastal vastu võetud ministrite otsuse lisas ekspordikonkurentsi kohta (WT/MIN(15)/45-WT/L/980). Kõnealuste nõuete täitmiseks on liidul vaja liikmesriikidelt kindlat teavet, eelkõige omamaise toetuse ja ekspordikonkurentsi kohta. Seetõttu tuleks kehtestada sätted, milles käsitletakse teavet, mille liikmesriigid peavad komisjonile kõnealusel eesmärgil esitama.

(13) Suhkrusektoris toimuvat teavitamist käsitlevaid sätteid tuleks kohaldada alates 1. oktoobrist 2017, et tagada kvoodisüsteemi lõppemise sujuv üleminek.

(14) Seepärast tuleks määrusi (EÜ) nr 315/2002, (EÜ) nr 952/2006, (EÜ) nr 589/2008, (EÜ) nr 826/2008, (EÜ) nr 1249/2008, (EÜ) nr 436/2009, (EL) nr 1272/2009, (EL) nr 479/2010 ning rakendusmäärusi (EL) nr 543/2011, (EL) nr 1333/2011 ja (EL) nr 807/2013 vastavalt muuta. Määrused (EÜ) nr 546/2003, (EÜ) nr 1709/2003, (EÜ) nr 2336/2003, (EÜ) nr 2095/2005 ja (EÜ) nr 1557/2006 ning rakendusmäärus (EL) nr 1288/2011 tuleks kehtetuks tunnistada.

(15) Käesoleva määrusega ette nähtud meetmed on kooskõlas otsetoetuste korralduskomitee ja põllumajandusturgude ühise korralduse komitee arvamusega,

ON VASTU VÕTNUD KÄESOLEVA MÄÄRUSE:

I PEATÜKK

INFOSÜSTEEMI PÕHIMÕTTED JA NÕUDED

Artikkel 1

Komisjoni infosüsteem ja teavitamise meetod

1. Määrustega (EL) nr 1307/2013 ja (EL) nr 1308/2013 ning nende alusel vastu võetud õigusaktidega kehtestatud teavitamiskohustuse alusel nõutav teave ja dokumendid tuleb esitada infotehnoloogial põhinevas süsteemis, mille komisjon teeb liikmesriikidele kättesaadavaks.

Teave ja dokumendid koostatakse ja edastatakse:

a) vastavalt infosüsteemis kehtestatud menetlustele;

b) delegeeritud määruses (EL) 2017/1183 osutatud ühe kontaktasutuse antud juurdepääsuõiguste alusel ning

c) infosüsteemis kasutajatele kättesaadavaks tehtud vormis.

2. Erandina lõike 1 esimesest lõigust võivad liikmesriigid teha nõutud teabe komisjonile kättesaadavaks posti, faksi, elektronposti või käsitsi kättetoimetamise teel,

a) kui komisjon ei ole teinud konkreetse teavitamiskohustuse puhul infotehnoloogia vahendeid kättesaadavaks;

b) vääramatu jõu või erandlike asjaolude korral, mis ei võimalda liikmesriigil kasutada lõikes 1 osutatud infosüsteemi.

Artikkel 2

Pikemaajaline terviklus ja loetavus

Komisjoni poolt kättesaadavaks tehtud infosüsteem peab olema projekteeritud selliselt, et see kaitseks edastatud ja seal hoitavate dokumentide andmeterviklust. Eelkõige peab see:

a) võimaldama iga kasutaja ühemõttelist identifitseerimist ning sisaldama juurdepääsuõiguste tõhusaid kontrollimeetmeid, et kaitsta ebaseadusliku, kuritahtliku või lubamatu juurdepääsu eest dokumentidele, failidele ja metaandmetele ning nende hävitamise, muutmise või ümberpaigutamise eest;

b) olema varustatud füüsiliste kaitsesüsteemidega sissetungide ja keskkonnajuhtumite vastu ning tarkvarakaitsesüsteemide abil võimalike küberrünnakute vastu;

c) ära hoidma mis tahes lubamatud muudatused ja sisaldama terviklusega seotud mehhanisme, et kontrollida, kas dokumenti on aja jooksul muudetud või mitte;

d) säilitama menetluse iga olulise etapi kontrolljälje;

e) võimaldama säilitada salvestatud andmeid keskkonnas, mis on punkti b kohaselt nii füüsilises kui tarkvara mõttes turvaline;

f) pakkuma usaldusväärseid formaadi konverteerimise ja migratsioonimenetlusi, et tagada dokumentide loetavus ja kättesaadavus kogu nõutud säilitamisperioodi vältel;

g) võimaldama kasutada piisavalt üksikasjalikku ja uuendatud funktsionaalset ja tehnilist dokumentatsiooni süsteemi toimimise ja omaduste kohta; kõnealune dokumentatsioon peab olema kogu aeg kättesaadav funktsionaalsete ja/või tehniliste näitajate eest vastutavatele organisatsiooniüksustele.

Artikkel 3

Dokumentide autentsus

Käesoleva määruse kohaselt infosüsteemi kaudu edastatud või säilitatud dokumendi autentsus on tõendatud, kui dokumendi saatnud isik on nõuetekohaselt identifitseeritud ning dokument on koostatud ja edastatud vastavalt käesolevale määrusele.

Artikkel 4

Isikuandmete kaitse

1. Käesoleva määruse sätteid kohaldatakse ilma, et see piiraks direktiivi 95/46/EÜ, määruseid (EÜ) nr 45/2001 ja (EÜ) nr 1049/2001, direktiivi 2002/58/EÜ ning kõnealuste õigusaktide kohaselt vastu võetud sätteid.

2. Liikmesriigid võtavad vajalikud meetmed, et kaitsta ettevõtjatelt saadud andmete konfidentsiaalsust.

3. Kui komisjonile edastatud teave on saadud vähem kui kolmelt ettevõtjalt või kui ühe ettevõtja edastatud teave moodustab rohkem kui 70 % kogu teatatud infokogumist, teavitab asjaomane liikmesriik teabe edastamisel sellest komisjoni.

4. Komisjon ei tohi avaldada teavet viisil, mille järgi oleks võimalik konkreetset ettevõtjat kindlaks teha. Kui selline oht on olemas, avaldab komisjon sellise teabe ainult koondatud kujul.

Artikkel 5

Mitteteatamine

Tingimusel et artiklis 1 osutatud õigusaktides ei ole sätestatud teisiti, otsustatakse juhul, kui liikmesriik ei ole edastanud komisjonile nõutud teavet või dokumente tähtajaks („tühiteade“), et liikmesriik on teatanud komisjonile:

a) kvantitatiivse teabe, mille väärtus on null;

b) kvalitatiivse teabe, mille tähendus on „esitatavad andmed puuduvad“.

II PEATÜKK

TEATED HINDADE, TOODANGU JA TURUOLUKORRA KOHTA NING RAHVUSVAHELISTE LEPINGUTEGA ETTE NÄHTUD TEATED

1. JAGU

Teated hindade, toodangu ja turu kohta

Artikkel 6

Teated hindade, toodangu ja turuolukorra kohta

Delegeeritud määruse (EL) 2017/1183 artiklis 2 sätestatud teatamiskohustusest tuleneva hindu käsitleva teabe edastamine toimub vastavalt I ja II lisale.

Delegeeritud määruse (EL) 2017/1183 artiklis 2 sätestatud teatamiskohustusest tuleneva toodangut ja turgu käsitleva teabe edastamine toimub vastavalt III lisale.

Artikkel 7

Teabe terviklus

1. Liikmesriigid võtavad vajalikud meetmed tagamaks, et nende edastatud teave konkreetse turu kohta on asjakohane, täpne ja täielik. Liikmesriigid tagavad, et teatatud kvantitatiivsed andmed on osa pidevast statistilisest aegreast. Kui liikmesriigil on põhjust arvata, et edastatud teave ei pruugi olla asjakohane, täpne ega täielik, annab asjaomane liikmesriik teabe edastamisel sellest komisjonile märku.

2. Liikmesriigid teatavad komisjonile kõik olulised uued asjaolud, mis võivad varem esitatud teavet oluliselt muuta.

3. Liikmesriigid võtavad vajalikud meetmed tagamaks, et asjaomased ettevõtjad esitaksid nõutava teabe liikmesriigile asjakohaste tähtaegade jooksul. Ettevõtjad esitavad liikmesriigile teabe, mis peab vastama käesolevas määruses sätestatud nõuetele.

Artikkel 8

Lisateave

Peale I, II ja III lisas nõutud teabe võivad liikmesriigid edastada komisjonile artiklis 1 osutatud infosüsteemi kaudu täiendavat teavet, kui liikmesriik peab kõnealust teavet asjakohaseks. Teated esitatakse vormis, mille komisjon on teinud süsteemis kättesaadavaks.

Artikkel 9

Hinna kindlaksmääramine

1. Iga käesoleva jao alusel nõutava hinnateate puhul teatavad liikmesriigid esitatud hindade allika ja nende kindlaksmääramiseks kasutatud metoodika. Sellised teated peavad sisaldama teavet liikmesriikide poolt kindlaks määratud tüüpiliste turgude kohta ja sellega seotud kaalukoefitsiente.

2. Liikmesriigid teavitavad komisjoni kõigist lõike 1 kohaselt esitatud teabes tehtud muudatustest.

3. Liikmesriigid tagavad, et komisjonil on õigus avaldada andmed, mis liikmesriigid on talle artikli 4 kohaselt edastanud.

Artikkel 10

Ametlikus vääringus esitatud hindade teatamine

Kui I, II ja III lisas ei ole sätestatud teisiti, edastavad liikmesriigid hinnateabe oma ametlikus vääringus ja ilma käibemaksuta.

Artikkel 11

Iganädalane hindade järelevalve

Kui I lisas ei ole sätestatud teisiti, edastavad liikmesriigid komisjonile nimetatud lisas osutatud iganädalase hinnateabe igal kolmapäeval hiljemalt kell 12.00 (Brüsseli aja järgi) eelmise nädala kohta.

Artikkel 12

Muu kui iganädalane hinnateave ja tootmise järelevalve

Liikmesriigid teatavad komisjonile ettenähtud tähtajaks:

a) käesoleva määruse II lisas osutatud muu kui iganädalase hinnateabe ja

b) käesoleva määruse III lisas osutatud toodangu- ja turuteabe

2. JAGU

Rahvusvaheliste lepingutega ette nähtud teated

Artikkel 13

WTO omamaiste toetuste andmed

1. Liikmesriigid edastavad iga aasta 31. oktoobriks komisjonile andmed riigi eelarveliste kulude (sealhulgas saamatajäänud tulu) kohta ning liidu eelmisel eelarveaastal põllumajandustootjatele ette nähtud omamaiste toetusmeetmete kohta. Teade peab sisaldama andmeid liidu eelarvest kaasrahastatavate meetmete kohta, hõlmates nii ELi kui ka riikliku rahastamise osa. Teade ei hõlma meetmeid, mida rahastatakse täielikult liidu eelarvest.

2. Lõike 1 alusel nõutud andmed peavad vastama WTO dokumendiga G/AG/2 omamaise toetuse kohta ette nähtud andmetele ja need esitatakse kõnealuses dokumendis ette nähtud kujul.

Artikkel 14

WTO ekspordikonkurentsi andmed

1. Liikmesriigid edastavad komisjonile iga aasta 28. veebruariks eelmise kalendriaasta andmed järgmiste nende poolt kohaldatud ekspordikonkurentsi meetmete kohta:

a) ekspordi rahastamise toetamine (ekspordikrediit, ekspordikrediidi tagatised või kindlustusprogrammid);

b) rahvusvaheline toiduabi;

c) põllumajandussaadusi eksportivad riiklikud kaubandusettevõtjad.

2. Lõike 1 alusel nõutud andmed peavad vastama WTOs 19. detsembril 2015. aastal vastu võetud ministrite otsuse lisaga (ekspordikonkurentsi kohta) ettenähtud andmetele ja need esitatakse lisas ette nähtud vormis.

III PEATÜKK

LÕPPSÄTTED

Artikkel 15

Mitme määruse muutmine ja üleminekusätted

1. Määruse (EÜ) nr 315/2002 artikkel 1 jäetakse välja.

2. Määruse (EÜ) nr 952/2006 artiklid 12, 13, 14, 14a, 15a, 20, 21 ja 22 jäetakse välja alates 1. oktoobrist 2017. Kõnealuste sätete kohaldamist jätkatakse suhkru kvoodisüsteemi kohta edastatavate järelejäänud teatamiste puhul.

3. Määruse (EÜ) nr 589/2008 artikkel 31 jäetakse välja.

4. Määruse (EÜ) nr 826/2008 III lisa punkt A jäetakse välja.

5. Määruse (EÜ) nr 1249/2008 artikli 16 lõige 8, artikkel 17, artikli 25 lõige 3, artikli 27 lõiked 1 ja 2, artikli 34 lõige 2 ning artikkel 36 jäetakse välja.

6. Määruse (EÜ) nr 436/2009 artikkel 19 jäetakse välja, välja arvatud lõike 1 punkti b alapunkt iii ja lõige 2, mille kohaldamist jätkatakse kuni 31. juulini 2017.

7. Määruse (EL) nr 1272/2009 artikli 56 lõiked 3 ja 4 jäetakse välja.

8. Määruse (EL) nr 479/2010 artiklid 1a, 2 ja 3 jäetakse välja.

9. Rakendusmääruse (EL) nr 543/2011 artikkel 98 jäetakse välja.

10. Rakendusmääruse (EL) nr 1333/2011 artikkel 11 jäetakse välja.

11. Rakendusmääruse (EL) nr 807/2013 artikli 4 lõiked 2 ja 3 ning artikkel 7 jäetakse välja.

Artikkel 16

Kehtetuks tunnistamine

Järgmised määrused tunnistatakse kehtetuks:

— määrus (EÜ) nr 546/2003;

— määrus (EÜ) nr 1709/2003;

— määrus (EÜ) nr 2336/2003;

— määrus (EÜ) nr 2095/2005;

— määrus (EÜ) nr 1557/2006;

— rakendusmäärus (EL) nr 1288/2011.

Artikkel 17

Jõustumine

Käesolev määrus jõustub seitsmendal päeval pärast selle avaldamist Euroopa Liidu Teatajas.

II lisa punkti 1 ja III lisa punkti 2 kohaldatakse alates 1. oktoobrist 2017.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 20. aprill 2017 Komisjoni nimel president Jean-Claude JUNCKER

(1) ELT L 347, 20.12.2013, lk 608.

(2) ELT L 347, 20.12.2013, lk 671.

(3) Nõukogu 19. jaanuari 2009. aasta määrus (EÜ) nr 73/2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003 (ELT L 30, 31.1.2009, lk 16).

(4) Nõukogu 22. oktoobri 2007. aasta määrus (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (ELT L 299, 16.11.2007, lk 1).

(5) Komisjoni 31. augusti 2009. aasta määrus (EÜ) nr 792/2009, milles sätestatakse üksikasjalikud eeskirjad turgude ühise korralduse rakendamist, otsemaksete režiimi, põllumajandustoodete müügiedendamist ning äärepoolseimates piirkondades ja väiksematel Egeuse mere saartel kohaldatavat korda käsitlevate teabe ja dokumentide esitamiseks liikmesriikidelt komisjonile (ELT L 228, 1.9.2009, lk 3).

(6) Komisjoni 20. aprilli 2017. aasta delegeeritud määrus (EL) 2017/1183, millega täiendatakse Euroopa Parlamendi ja nõukogu määrusi (EL) nr 1307/2013 ja (EL) nr 1308/2013 seoses komisjonile edastatava teabe ja dokumentidega (vt käesoleva Euroopa Liidu Teataja lk 100).

(7) Euroopa Parlamendi ja nõukogu 24. oktoobri 1995. aasta direktiiv 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (EÜT L 281, 23.11.1995, lk 31).

(8) Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).

(9) Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).

(10) Euroopa Parlamendi ja nõukogu 12. juuli 2002. aasta direktiiv 2002/58/EÜ, milles käsitletakse isikuandmete töötlemist ja eraelu puutumatuse kaitset elektroonilise side sektoris (eraelu puutumatust ja elektroonilist sidet käsitlev direktiiv) (EÜT L 201, 31.7.2002, lk 37).

(11) Komisjoni 20. veebruari 2002. aasta määrus (EÜ) nr 315/2002 värskete või jahutatud lambarümpade hinnavaatluse kohta ühenduse tüüpilistel turgudel (EÜT L 50, 21.2.2002, lk 47).

(12) Komisjoni 27. märtsi 2003. aasta määrus (EÜ) nr 546/2003 teatava teabe andmise kohta, mis on seotud nõukogu määruste (EMÜ) nr 2771/75, (EMÜ) nr 2777/75 ja (EMÜ) nr 2783/75 kohaldamisega muna- ja kodulinnulihasektoris (ELT L 81, 28.3.2003, lk 12).

(13) Komisjoni 26. septembri 2003. aasta määrus (EÜ) nr 1709/2003 riisisaagi ja riisivarude deklareerimise kohta (ELT L 243, 27.9.2003, lk 92).

(14) Komisjoni 30. detsembri 2003. aasta määrus (EÜ) nr 2336/2003, millega kehtestatakse teatavad üksikasjalikud eeskirjad nõukogu määruse (EÜ) nr 670/2003 kohaldamiseks, milles sätestatakse põllumajandusliku päritoluga etüülalkoholi turgu käsitlevad erimeetmed (ELT L 346, 31.12.2003, lk 19).

(15) Komisjoni 20. detsembri 2005. aasta määrus (EÜ) nr 2095/2005, milles sätestatakse nõukogu määruse (EMÜ) nr 2075/92 üksikasjalikud rakenduseeskirjad teabe edastamise suhtes tubakasektoris (ELT L 335, 21.12.2005, lk 6).

(16) Komisjoni 29. juuni 2006. aasta määrus (EÜ) nr 952/2006, millega kehtestatakse nõukogu määruse (EÜ) nr 318/2006 üksikasjalikud rakenduseeskirjad suhkru siseturu korralduse ja kvoodisüsteemi kohta (ELT L 178, 1.7.2006, lk 39).

(17) Komisjoni 18. oktoobri 2006. aasta määrus (EÜ) nr 1557/2006, milles sätestatakse nõukogu määruse (EÜ) nr 1952/2005 üksikasjalikud rakenduseeskirjad seoses humalaga seotud lepingute registreerimise ja andmete edastamisega (ELT L 288, 19.10.2006, lk 18).

(18) Komisjoni 23. juuni 2008. aasta määrus (EÜ) nr 589/2008, millega sätestatakse nõukogu määruse (EÜ) nr 1234/2007 üksikasjalikud rakenduseeskirjad munade turustusnormide kohta (ELT L 163, 24.6.2008, lk 6).

(19) Komisjoni 20. augusti 2008. aasta määrus (EÜ) nr 826/2008, millega kehtestatakse ühiseeskirjad teatavatele põllumajandustoodetele eraladustusabi andmiseks (ELT L 223, 21.8.2008, lk 3).

(20) Komisjoni 10. detsembri 2008. aasta määrus (EÜ) nr 1249/2008, milles sätestatakse ühenduse looma-, sea- ja lambarümpade klassifitseerimisskaalade ning kõnealuste klassifitseerimisskaalade kohastest hindadest teatamise üksikasjalikud rakenduseeskirjad (ELT L 337, 16.12.2008, lk 3).

(21) Komisjoni 26. mai 2009. aasta määrus (EÜ) nr 436/2009, millega kehtestatakse üksikasjalikud rakenduseeskirjad nõukogu määrusele (EÜ) nr 479/2008 seoses istandusregistriga, kohustuslike deklaratsioonide esitamise ja turu jälgimiseks vajaliku teabe kogumisega, toodete veo saatedokumentidega ning veinisektoris peetavate registritega (ELT L 128, 27.5.2009, lk 15).

(22) Komisjoni 11. detsembri 2009. aasta määrus (EL) nr 1272/2009, millega kehtestatakse nõukogu määruse (EÜ) nr 1234/2007 ühised üksikasjalikud rakenduseeskirjad seoses põllumajandustoodete kokkuostu ja müügiga riikliku sekkumise puhul (ELT L 349, 29.12.2009, lk 1).

(23) Komisjoni 1. juuni 2010. aasta määrus (EL) nr 479/2010, millega kehtestatakse nõukogu määruse (EÜ) nr 1234/2007 rakenduseeskirjad seoses liikmesriikide ja komisjoni vahelise teabevahetusega piima- ja piimatootesektoris (ELT L 135, 2.6.2010, lk 26).

(24) Komisjoni 7. juuni 2011. aasta rakendusmäärus (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga (ELT L 157, 15.6.2011, lk 1).

(25) Komisjoni 9. detsembri 2011. aasta rakendusmäärus (EL) nr 1288/2011 seoses põllumajandusturgude ühise korralduse raames banaani hulgihindadest teatamisega (ELT L 328, 10.12.2011, lk 42).

(26) Komisjoni 19. detsembri 2011. aasta rakendusmäärus (EL) nr 1333/2011, millega sätestatakse banaanide turustamisstandardid, nende turustamisstandardite järgimise kontrolli eeskirjad ja teabeedastusnõuded banaanisektoris (ELT L 336, 20.12.2011, lk 23).

(27) Komisjoni 26. augusti 2013. aasta rakendusmäärus (EL) nr 807/2013, milles sätestatakse nõukogu määruse (EÜ) nr 1234/2007 üksikasjalikud rakenduseeskirjad seoses teatavate veiste hinnavaatlusega ühenduse tüüpilistel turgudel (ELT L 228, 27.8.2013, lk 5).

(28) Mitmepoolsete kaubandusläbirääkimiste Uruguay voor (1986–1994) – 1. lisa –1A lisa – 1994. aasta põllumajandusleping (WTO-GATT 1994) (EÜT L 336, 23.12.1994, lk 22).

I LISA Artiklis 11 osutatud iganädalase hinnateabega seotud nõuded 1. Teravili Teate sisu: liidu turu jaoks asjakohaste teraviljade tüüpilised turuhinnad teraviljade kvaliteedi alusel, väljendatuna toote tonni kohta. Asjaomased liikmesriigid: kõik liikmesriigid. Muu: hinnad vastavad eelkõige iga toote kvaliteediomadustele, noteerimiskohale ja turustusetapile. 2. Riis Teate sisu: liidu turu jaoks asjakohaste riisisortide tüüpilised turuhinnad, väljendatuna toote tonni kohta. Asjaomased liikmesriigid: riisi tootvad liikmesriigid. Muu: hinnad vastavad eelkõige iga toote töötlemisetapile, noteerimiskohale ja turustusetapile. 3. Oliiviõli Teate sisu: määruse (EL) nr 1308/2013 VII lisa VIII osas loetletud oliiviõlikategooriate peamistel tüüpilistel turgudel registreeritud keskmine hind ja siseriiklik keskmine hind, väljendatuna 100 kg toote kohta. Asjaomased liikmesriigid: liikmesriigid, kelle aastane oliiviõlitoodang ajavahemikul 1. oktoobrist kuni 30. septembrini on rohkem kui 20 000 tonni. Muu: hinnad peavad vastama pakendamata oliiviõlile, vastpressitud neitsioliiviõlile ja muude liikide puhul tehasest tulevale õlile. Tüüpilised turud hõlmavad vähemalt 70 % vaatlusaluse toote siseriiklikust kogutoodangust. 4. Puu- ja köögivili Teate sisu: kaalutud keskmine hind sellise ühest liigist ja sordist puu- ja köögivilja puhul, mis on loetletud rakendusmääruse (EL) nr 543/2011 XV lisa A osas ning vastab kõnealuse määruse I lisa A osas esitatud üldisele turustamisstandardile või I klassi toodete jaoks ette nähtud konkreetsele turustamisstandardile, väljendatuna 100 kg toote netomassi kohta. Asjaomased liikmesriigid: rakendusmääruse (EL) nr 543/2011 XV lisas loetletud liikmesriigid, kui andmed on kättesaadavad. Muu: hinnad teatakse pakendamiskohast kättesaadava kauba kohta, mis on sorditud, pakendatud ja vajaduse korral kaubaalustel. 5. Banaanid Teate sisu: CN-koodi 0803 90 10 alla kuuluvate kollaste banaanide hulgihind, väljendatuna 100 kg toote kohta. Asjaomased liikmesriigid: kõik liikmesriigid, kes turustavad kalendriaastas rohkem kui 50 000 tonni kollaseid banaane. Muu: hinnad edastatakse päritoluriikide rühmade kaupa. 6. Liha Teate sisu: veise-, sea- ja lambarümpade ning teatavate elusate veiste, vasikate ja põrsaste hinnad, kui tegemist on veise-, sea- ja lambarümpade klassifitseerimisskaaladega ning turuhindade teatamisega vastavalt liidu eeskirjadele, mis on sätestatud määruses (EL) nr 1308/2013. Asjaomased liikmesriigid: kõik liikmesriigid. Muu: kui asjaomase liikmesriigi pädeva asutuse hinnangul on rümpade või elusloomade arv teatamiseks ebapiisav, võib asjaomane liikmesriik otsustada asjakohase aja jooksul peatada selliste rümpade või elusloomade hindade registreerimise, teatades komisjonile oma otsuse põhjused. 7. Piim ja piimatooted Teate sisu: vadakupulbri, lõssipulbri, täispiimapulbri, või ja tavapäraste juustude hinnad, väljendatuna 100 kg toote kohta. Asjaomased liikmesriigid: liikmesriigid, kelle siseriiklik toodang moodustab 2 % või rohkem ELi toodangust; või kui tegemist on tavapäraste juustudega, siis kui vastav juustuliik moodustab 4 % või rohkem kogu siseriiklikust juustutoodangust. Muu: hinnad edastatakse tootjalt kolme kuu tarneteks sõlmitud lepingu alusel ostetud toodete kohta, hinna sisse ei kuulu muud kulud (transport, laadimine, käitlemine, ladustamine, kaubaalused, kindlustus jne). 8. Munad Teate sisu: puuris peetavate kanade A-klassi munade hulgihind (L- ja M-klassi keskmine hind) 100 kg toote kohta. Asjaomased liikmesriigid: kõik liikmesriigid. Muu: hinnad edastatakse pakendamiskohtades olevate toodete kohta. Kui puuris peetavate kanade toodang ei ole enam tüüpiline, teatab asjaomane liikmesriik õrrekanalates peetavate munakanade A-klassi munade hulgihinna, väljendatuna 100 kilogrammi kohta. 9. Kodulinnuliha Teate sisu: A-klassi tervete kanade (nn 65 % kanad) keskmine hulgihind 100 kg toote kohta. Asjaomased liikmesriigid: kõik liikmesriigid. Muu: edastatakse tapamajades olevate toodete või tüüpilistel turgudel registreeritud hinnad. Kui turu struktuuri seisukohalt on olulised kanade esitlusviis või teatavad jaotustükid mõnel muul kujul, võib asjaomane liikmesriik teatada lisaks A-klassi tervete kanade (nn 65 % kanad) keskmisele hulgihinnale muul kujul või jaotustükkidena esitatud A-klassi kanade hulgihinna, täpsustades esitlusviisi või jaotustükkide liigi, mida hind hõlmab, väljendatuna 100 kg kohta.

II LISA Artikli 12 punktis a osutatud muu kui iganädalase hinnateabega seotud nõuded 1. Suhkur Teate sisu a) järgmiste suhkruhindade kaalutud keskmine, väljendatuna suhkru tonni kohta, ning vastavad üldkogused ja kaalutud standardhälbed: i) eelmise kuu müügihind; ii) jooksva kuu prognoositav müügihind lepingute või muude tehingutega alusel. b) Suhkrupeedi kaalutud keskmine hind eelmisel turustusaastal, väljendatuna suhkrupeedi tonni kohta, ning vastavad üldkogused. Asjaomased liikmesriigid a) suhkru hindade puhul kõik liikmesriigid, kus toodetakse suhkrupeedist või toorsuhkrust rohkem kui 10 000 tonni suhkrut; b) suhkrupeedi hindade puhu kõik liikmesriigid, kus suhkrupeeti toodetakse. Teatamise aeg a) suhkru hinnad iga kuu lõpus; b) suhkrupeedi hinnad iga aasta 30. juuniks. Muu: hinnad peavad olema kehtestatud vastavalt komisjoni avaldatud metoodikale ning hõlmama: a) valge pakkimata, tehasest tulnud suhkru hindu määruse (EL) nr 1308/2013 III lisa punktis B II määratletud standardkvaliteediga suhkru puhul, mis on hangitud suhkrutootjatelt ja rafineerijatelt; b) suhkrupeedi hindu määruse (EL) nr 1308/2013 III lisa punktis B I määratletud standardkvaliteediga suhkrupeedi puhul, mille kulud on suhkrutootjad suhkrupeedimüüjale hüvitanud. Suhkrupeet ja sellest ekstraheeritud suhkur peavad kuuluma samasse turustusaastasse. 2. Linakiud Teate sisu: eelmise kuu kohta peamistel tüüpilistel turgudel registreeritud pika linakiu keskmine tehasehind, väljendatuna toote tonni kohta. Asjaomased liikmesriigid: kõik liikmesriigid, kus toodetakse pikka linakiudu üle 1 000 hektari suurusel kiulina kasvatusalal. Teatamise aeg: eelmise kuu andmed iga kuu 25. kuupäevaks. 3. Vein Teate sisu: määruse (EL) nr 1308/2013 VII lisa II osa punktis 1 osutatud veinide puhul: a) eelmise kuu hindade kokkuvõte väljendatuna veini hektoliitri kohta, arvestades asjaomaseid mahtusid, või b) 31. juuliks 2017 avalikult kättesaadavad ja hindade registreerimise suhtes usaldusväärseks peetavad teabeallikad. Asjaomased liikmesriigid: liikmesriigid, kelle veinitoodang on viimasel viiel aastal keskmiselt üle 5 % kogu ELi veinitoodangust. Teatamise aeg: eelmise kuu andmed iga kuu 15. kuupäevaks. Muu: hinnad tuleb esitada tootja ruumidest tuleva pakkimata toote kohta. Punktides a ja b osutatud teabe puhul peavad asjaomased liikmesriigid valima kaheksa kõige tüüpilisemat turgu, mida jälgida ning kus on esindatud vähemalt kaks kaitstud päritolunimetusega või kaitstud geograafilise tähisega veini. 4. Piim ja piimatooted a) Piim Teate sisu: toorpiima hind ja eeldatav hind jooksva kuu tarnete eest, väljendatuna 100 kg toote kohta koos tegeliku rasva- ja valgusisaldusega. Asjaomased liikmesriigid: kõik liikmesriigid. Teatamise aeg: eelmise kuu kohta hiljemalt iga kuu lõpus. Muu: hind, mille maksab esmaostja, kes on asutatud selle liikmesriigi territooriumil. b) Piimasaadused Teate sisu: selliste juustude hinnad, mis ei ole I lisa punktis 7 osutatud tavapärased juustud, väljendatuna 100 kg toote kohta. Asjaomased liikmesriigid: kõik liikmesriigid oma siseriiklikul turul asjakohaste juustusortide kohta. Teatamise aeg: eelmise kuu andmed hiljemalt iga kuu 15. kuupäevaks. Muu: hinnad edastatakse tootjalt kolme kuu tarneteks sõlmitud lepingu alusel ostetud juustude kohta, hinna sisse ei kuulu muud kulud (transport, laadimine, käitlemine, ladustamine, kaubaalused, kindlustus jne).